เอกสารแนบ 3 

1)  รายชื่อกรรมการและผู้บริหาร บมจ. ฟอลคอนประกันภัย (บริษัทร่วม)

  ------------------------------- ---------------------------------------
  ชื่อ                              ตำแหน่ง

  1. นายสุจินต์ หวั่งหลี                กรรมการผู้มีอำนาจลงนาม

  2. นายชาน แซมมี่ ซัม ยู             กรรมการผู้มีอำนาจลงนาม

  3. นายโอฬาร วงศ์สุรพิเชษฐ์          กรรมการผู้มีอำนาจลงนาม, ประธานเจ้าหน้าที่บริหาร

  4. ดร. เอกชัย จันทร์ทายะวิจิตร       กรรมการผู้มีอำนาจลงนาม

  5. นางสาวชุติธร หวั่งหลี             กรรมการผู้มีอำนาจลงนาม
  ------------------------------- ---------------------------------------

รายงานคณะกรรมการตรวจสอบ ประจำปี 2554

คณะกรรมการตรวจสอบ ประกอบด้วยกรรมการอิสระของบริษัทฯ 3 ท่าน คือ ศาสตราจารย์หิรัญ
รดีศรี ดำรงตำแหน่ง ประธานคณะกรรมการตรวจสอบ นายประมนต์ สุธีวงศ์ และ นายเกียรติ
ศรีจอมขวัญ ดำรงตำแหน่ง กรรมการตรวจสอบ
ซึ่งเป็นผู้ทรงคุณวุฒิและมีประสบการณ์ด้านบัญชีการเงิน และการบริหารองค์กร

ในระหว่างปี 2554 คณะกรรมการตรวจสอบมีการประชุม 11 ครั้ง
โดยมีรายละเอียดในการเข้าร่วมประชุมของกรรมการตรวจสอบดังนี้

1. ศาสตราจารย์หิรัญ รดีศรี ประธาน เข้าร่วมประชุม 11 ครั้ง

2. นายประมนต์ สุธีวงศ์ กรรมการ เข้าร่วมประชุม 11 ครั้ง

3. นายเกียรติ ศรีจอมขวัญ กรรมการ เข้าร่วมประชุม 11 ครั้ง

คณะกรรมการตรวจสอบได้ปฏิบัติหน้าที่ตามขอบเขตที่คณะกรรมการบริษัทได้มอบหมายให้กำกับดูแลตามกฎบัตรของคณะกรรมการตรวจสอบ
คณะกรรมการตรวจสอบขอรายงานการปฏิบัติหน้าที่ในรอบปี 2554 ดังนี้

1.  การสอบทานงบการเงินรายไตรมาส และรายงานการเงินประจำปี
    คณะกรรมการตรวจสอบได้เชิญ ผู้บริหาร ผู้อำนวยการฝ่ายการเงิน
    ผู้อำนวยการสำนักตรวจสอบภายใน
    และผู้สอบบัญชีมาร่วมประชุมชี้แจงตอบข้อซักถามเกี่ยวกับการจัดทำงบการเงิน
    ตามข้อกำหนดของกฎหมายและมาตรฐานการบัญชีที่ใช้ในปัจจุบัน
    เพื่อให้มั่นใจว่างบการเงินที่ผู้สอบบัญชีรายงานแสดงความเห็นถูกต้องตามมาตรฐานการบัญชี
    และเปิดเผยข้อมูลอย่างเพียงพอ ครบถ้วน และเชื่อถือได้ ข้อสังเกตต่างๆ ของผู้สอบบัญชี
    ในการประชุมทุกครั้งจะได้รับการพิจารณาและนำมาปรับปรุงให้เกิดประโยชน์แก่บริษัทฯอย่างเหมาะสมเสมอ
    นอกจากนี้คณะกรรมการตรวจสอบได้ประชุมกับผู้สอบบัญชีเป็นการเฉพาะ 1 ครั้ง
    เพื่อให้มั่นใจว่างบการเงินของบริษัทฯได้จัดทำขึ้นโดยไม่มีอุปสรรคและผู้สอบบัญชีมีความเป็นอิสระ
    ผู้อำนวยการฝ่ายการเงิน
    และผู้จัดการแผนกบัญชีให้การยืนยันว่าระบบบัญชีของบริษัทฯเป็นระบบที่มีประสิทธิผล
    เชื่อมั่นว่าได้มีการรวบรวมและบันทึกรายการบัญชีครบถ้วน
    ถูกต้องตามมาตรฐานการบัญชีที่ใช้ในปัจจุบัน
    จากผลการสอบทานรายงานและคำชี้แจงของผู้รับผิดชอบและผู้สอบบัญชีภายนอก
    คณะกรรมการตรวจสอบเห็นว่า
    รายงานงบการเงินของบริษัทฯได้จัดทำขึ้นครบถ้วนถูกต้องตามหลักการบัญชีที่รับรองทั่วไป
    ตามมาตรฐานการบัญชีที่ใช้ในปัจจุบัน
    และตามแบบที่สำนักงานคณะกรรมการกำกับและส่งเสริมการประกอบธุรกิจประกันภัย
    (คปภ.)กำหนด

2.  การสอบทานระบบการควบคุมภายใน
    คณะกรรมการตรวจสอบได้สอบทานและประเมินระบบการควบคุมภายใน
    โดยพิจารณาจากรายงานของสำนักตรวจสอบภายในอย่างสม่ำเสมอ
    ซึ่งรายงานไม่พบข้อบกพร่องที่เป็นสาระสำคัญ การควบคุมภายในมีความเพียงพอและเหมาะสม
    ทั้งนี้คณะกรรมการตรวจสอบได้สอบทานแผนการตรวจสอบภายในประจำปี
    ซึ่งได้จัดทำตามผลการประเมินความเสี่ยง
    และให้ความเห็นชอบงบประมาณของสำนักตรวจสอบภายใน
    บริษัทฯจัดให้หน่วยงานตรวจสอบภายในอยู่ในสายบังคับบัญชาขึ้นตรงต่อฝ่ายบริหาร
    ผู้สอบบัญชีภายนอกได้รายงานว่าระบบการควบคุมภายในของบริษัทฯมีความเพียงพอ
    นอกจากนี้ผู้สอบบัญชีภายนอกยังได้ทำการประเมินระบบการควบคุมภายในและระเบียบวิธีปฏิบัติการลงทุนประกอบธุรกิจอื่นของบริษัทประกันวินาศภัยตามข้อกำหนดของสำนักงานคณะกรรมการกำกับและส่งเสริมการประกอบธุรกิจประกันภัย(คปภ.)
    โดยผู้สอบบัญชีภายนอกมีความเห็นว่า บริษัทฯมีการควบคุมภายใน
    และการตรวจสอบภายในที่มีประสิทธิผล ระบบสารสนเทศ ในปี 2554
    บริษัทฯได้ปรับปรุงระบบการควบคุมภายในตามข้อเสนอแนะของผู้เชี่ยวชาญที่เข้าตรวจสอบตามแนวทาง
    COBIT (Control Objectives for Information and Related Technology)
    และจากผลการประเมินระบบควบคุมภายในของคณะกรรมการบริษัท
    คณะกรรมการตรวจสอบจึงเห็นว่าระบบควบคุมภายในของบริษัทฯมีความเพียงพอ และเหมาะสม

3.  การสอบทานการเปิดเผยรายการที่เกี่ยวโยงกันและการปฏิบัติตามกฎหมาย
    ข้อบังคับและประกาศของทางราชการและหน่วยงานกำกับดูแล ในปี 2554
    คณะกรรมการตรวจสอบ ได้สอบทานรายการที่เกี่ยวโยงกัน
    และการจำหน่ายไปซึ่งทรัพย์สินของบริษัทฯ ทั้งได้รับการยืนยันจากผู้บริหารว่า
    บริษัทฯและผู้บริหารได้ปฏิบัติตามกฎหมายที่เกี่ยวข้องกับธุรกิจของบริษัทฯ
    และแนวทางการปฏิบัติตามหลักเกณฑ์ตลาดหลักทรัพย์แห่งประเทศไทย ก่อนทำรายการ
    จากรายงาน คำชี้แจงของผู้รับผิดชอบ และผลของการสอบทาน คณะกรรมการตรวจสอบเห็นว่า
    การตกลงเข้าทำรายการของบริษัทฯมีความสมเหตุสมผล
    และเป็นประโยชน์สูงสุดต่อการดำเนินธุรกิจบริษัทฯ มีความโปร่งใส
    และมีการเปิดเผยข้อมูลอย่างถูกต้องและครบถ้วน เป็นไปตามกฎหมาย ข้อกำหนด
    และระเบียบต่างๆ ของหน่วยกำกับดูแล

4.  การบริหารความเสี่ยง
    บริษัทฯมีคณะกรรมการบริหารความเสี่ยงเป็นผู้รับผิดชอบดูแลการบริหารความเสี่ยงของบริษัทฯ
    โดยคณะกรรมการตรวจสอบทำหน้าที่สอบทานกับผู้บริหาร
    เพื่อให้มั่นใจว่าบริษัทฯมีการจัดทำแผนการบริหารความเสี่ยง และมีการติดตามให้ได้ผลเพียงพอ
    และเสนอความเห็นให้คณะกรรมการบริษัทพิจารณาปรับปรุง
    เพื่อให้การบริหารความเสี่ยงมีประสิทธิภาพ รวมทั้งปฏิบัติ
    ตามข้อกำหนดและแนวทางสำนักงานคณะกรรมการกำกับและส่งเสริมการประกอบธุรกิจประกันภัย

5.  คณะกรรมการตรวจสอบได้มีการประเมินตนเอง ผลการประเมินอยู่ในระดับดี

6.  การแต่งตั้งผู้สอบบัญชีประจำปี 2555
    คณะกรรมการตรวจสอบได้มีการประเมินผลการปฏิบัติงานของผู้สอบบัญชีในปีที่ผ่านมา
    ซึ่งผลเป็นที่พอใจ
    และได้พิจารณาความเป็นอิสระของผู้สอบบัญชีกับสอบทานคุณสมบัติของผู้สอบบัญชีแล้ว
    เห็นว่าถูกต้องตามหลักเกณฑ์สำนักงานคณะกรรมการกำกับหลักทรัพย์และตลาดหลักทรัพย์ที่กำหนด
    คณะกรรมการตรวจสอบได้เสนอต่อคณะกรรมการบริษัทแต่งตั้งนางนงลักษณ์ พุ่มน้อย
    ผู้สอบบัญชีรับอนุญาตทะเบียนเลขที่ 4172 หรือ นางสาวสมใจ คุณปสุต
    ผู้สอบบัญชีรับอนุญาตทะเบียนเลขที่ 4499 หรือ นางสาวรัชดา ยงสวัสดิ์วาณิชย์
    ผู้สอบบัญชีรับอนุญาตทะเบียนเลขที่ 4951 หรือ นางสาวรัตนา จาละ
    ผู้สอบบัญชีรับอนุญาตทะเบียนเลขที่ 3734 แห่งบริษัท สำนักงาน เอินส์ท แอนด์ ยัง จำกัด
    เป็นผู้สอบบัญชีของบริษัทฯสำหรับปี 2555 พร้อมทั้งค่าตอบแทนของผู้สอบบัญชี
    เพื่อเสนอต่อที่ประชุมสามัญผู้ถือหุ้นอนุมัติต่อไป

คณะกรรมการตรวจสอบเห็นว่า บริษัทฯยึดถือนโยบายการกำกับดูแลกิจการที่ดีเป็นสำคัญ
มีระบบการควบคุมภายในที่เพียงพอและเหมาะสม มีการบริหารความเสี่ยงที่มีประสิทธิผล
ระบบบัญชีและการรายงานทางการเงินมีความถูกต้องเชื่อถือได้ ปฏิบัติตามกฎหมาย ระเบียบ
ข้อบังคับ ที่เกี่ยวข้องกับการดำเนินธุรกิจ พร้อมทั้งมีการติดตามและประเมิน
สถานการณ์อย่างสม่ำเสมอ

(ศาสตราจารย์หิรัญ รดีศรี)

ประธานกรรมการตรวจสอบ

วันที่ 20 กุมภาพันธ์ 2555